SKRIFTLIG FORESPØRGSEL P-0358/01

af Arlindo Cunha (PPE-DE) til Kommissionen

(8. februar 2001)

Om: Destillation af vin i Portugal

Med den nye fælles markedsordning for vin, der trådte i kraft den 1. august, blev der foretaget betydelige ændringer af regler og procedurer vedrørende destillation. Tidligere fandtes der en præventiv destillation, som var ligeligt fordelt på medlemsstaterne på grundlag af en opgørelse over det samlede vinoverskud. Denne destillation fandt som regel sted i december. Ifølge den nye forordning skal der ikke længere foretages en sådan samlet opgørelse, og den præventive destillation er erstattet af en frivillig destillation med henblik på produktion af alkohol til konsum. Denne sker automatisk for dem, der har tilmeldt sig, og går i gang den 1. september.

De portugisiske myndigheder og destillatører var ikke i tide opmærksom på disse omfattende ændringer, og som Kommissionen ved, fik Portugal ikke del i det samlede kontingent på 12 mio. hl vin til destillation.

Efter min mening er der tre tungtvejende grunde til, at der bør rådes bod på denne uretfærdige situation: For det første har de nye regler, som indebærer, at kun to af EU's medlemsstater har fået tildelt 96 % af kontingentet af vin bestemt til destillation, skabt en indlysende og alvorlig uligevægt. For det andet er det afgørende for Portugal at sikre forsyningen af alkohol til konsum med henblik på produktionen af hedvine, særlig portvin. For det tredje har det første år, efter at den nye vinpolitik er trådt i kraft, været kendetegnet af en åbenlys mangel på orientering af sektoren, hvilket berettiger en mere fleksibel anvendelse af denne politik.

Kommissionen bedes på denne baggrund besvare følgende spørgsmål:

- Finder den det ikke rimeligt at imødekomme Portugals ansøgning (vedrørende ca. 450 000 hl), og på hvilke betingelser?

- Finder den det ikke på sin plads at tage denne del af de ny destillationsbestemmelser op til fornyet overvejelse og genindføre en retfærdig fordelingsnøgle for de vinproducerende medlemsstater?

Samlet svar afgivet på Kommissionens vegne af Franz Fischler på skriftlige forespørgsler E-0253/01 og P-0358/01

(12. marts 2001)

Destillationen af vin til forsyning af markedet for alkohol til konsum blev åbnet den 1. september 2000. Reglerne for anvendelse af denne foranstaltning omfatter strenge kriterier, hvad angår Kommissionens forpligtelse til at indstille denne destillation (eller anvende reduktionssatser). Disse kriterier er bl.a. overskridelse eller risiko for overskridelse af budgetmidlerne eller af markedets evne til at optage yderligere tilførsler. I begyndelsen af december 2000 var disse kriterier opfyldt, og Kommissionen indstillede derfor anvendelsen af foranstaltningen frem til næste vinproduktionsårs begyndelse.

Kommissionen kan bekræfte, at producenter og destillationsvirksomheder fra de to nævnte medlemsstater har tegnet sig for hovedparten af de mængder, der er tilgængelige under foranstaltningen, men producenter fra yderligere to medlemsstater har også fremlagt kontrakter for en betydelig del af disse landes bordvinsproduktion.

Kommissionen beklager, at de portugisiske producenter af vin og alkohol ikke har kunnet deltage i denne foranstaltning, som omfattede alle europæiske producenter. Den forstår, at det første år, hvor en ny foranstaltning tages i anvendelse, udgør en vanskelig periode for alle de berørte erhvervsdrivende.

Hvad angår kravet om at revidere reglerne for denne destillation og vende tilbage til en fordeling på medlemsstater, minder Kommissionen om, at det netop var et af de vigtigste punkter i forbindelse med reformen af den fælles markedsordning for vin, der blev sat i kraft i 1999, at man gik væk fra denne form for fordeling. Der var behov for at opnå en bedre tilpasning af bestemmelserne for den fælles markedsordning for vin til markedsbehovene og udviklingen i EU, bl.a. af hensyn til det indre marked.

Kommissionen ønsker at henlede de ærede parlamentmedlemmers opmærksomhed på det forhold, at for det tilfælde at der opstår alvorlige problemer på vinmarkedet i en medlemsstat eller i en særlig vinregion, omfatter den fælles markedsordning for vin et mere målrettet instrument til at afhjælpe sådanne situationer, nemlig krisedestillation.

På grund af den nuværende situation i Portugal, som er beskrevet af de ærede parlamentsmedlemmer, forelagde Kommissionen den 15. februar 2001 Forvaltningskomitéen for Vin et forslag til forordning om åbning af en sådan destillation for 450 000 hl portugisisk vin. Forslaget er blevet modtaget positivt og vil træde i kraft fra 5. marts 2001.